चेतन जब आकाश में क्रियाशील होता है तब चेतन और आकाश की संयुक्त क्रिया से जिस वस्तु की उत्पत्ति होती है, वह वायु (Air) है। वायु की उत्पत्ति चूंकि आकाश की सहायता से होती है इसलिए वायु में आकाश भी समाहित होता है, जिससे उस आकाश के गुण-दोष वायु में भी पाये जाते हैं परन्तु गौड़ रूप से, क्योंकि प्रधान रूप से वायु स्वयं होता है। अर्थात वायु वह वस्तु विशेष होती है जो शब्द तथा स्पर्श से युक्त होती है परन्तु रूप, रस तथा गन्ध से रहित रहते हुये शक्ति (चेतन) की गति से उत्पन्न हुई हो। जीवधारी द्वारा जीवन हेतु ली गयी वायु को ही प्राण वायु कहा जाता है।